มูลนิธิส่งเสริมศิลปาชีพฯ เปิดการแสดงโขนครั้งใหม่ ตอนสะกดทัพ เฉลิมพระเกียรติ
ท่านผู้หญิงจรุงจิตต์ ทีขะระ เลขาธิการมูลนิธิส่งเสริมศิลปาชีพ และประธานคณะกรรมการจัดการแสดงโขนมูลนิธิส่งเสริมศิลปาชีพฯ กล่าวในการแถลงข่าวเตรียมพร้อมจัดการแสดงโขนมูลนิธิฯ ประจำปี 2565 ว่า การแสดงครั้งนี้เสนอ ตอนสะกดทัพ เพื่อเฉลิมพระเกียรติ เนื่องในโอกาสมหามงคลเฉลิมพระชนมพรรษาพระบาทสมเด็จพระเจ้าอยู่หัว 28 กรกฎาคม 2565 และเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565 ระหว่างวันที่ 30 ตุลาคม – 5 ธันวาคม  ที่ศูนย์วัฒนธรรมแห่งประเทศไทย  การแสดงโขนมูลนิธิส่งเสริมศิลปาชีพฯ ในช่วง 15 ปีที่สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง มีพระราชเสาวนีย์ในการฟื้นฟูการแสดงโขนและงานช่างฝีมือของไทย  ทำให้การแสดงโขนกลับมาได้รับความสนใจ จัดแสดงทั้งหมด 9 ตอน นับตั้งแต่ปี 2550  และจากการแพร่ระบาดของโรคโควิด-19 ส่งผลให้ต้องงดจัดการในช่วง 2 ปีที่ผ่านมา เมื่อสถานการณ์คลี่คลาย จึงกลับมาจัดการแสดงสร้างความประทับใจอีกครั้ง    ด้านนายประเมษฐ์ บุณยะชัย ศิลปินแห่งชาติ กล่าวว่า การแสดงครั้งนี้ได้ประพันธ์บทถวายพระพรเพื่อเฉลิมพระเกียรติสมเด็จพระบรมราชชนนีพันปีหลวง และสนองพระราชดำริในพระบาทสมเด็จพระเจ้าอยู่หัว ใช้บทพระราชนิพนธ์ในรัชกาลที่ 1 มาใช้ในการแสดง เป็นตอนที่มีฉากผจญภัยและการต่อสู้ของหนุมาน มีฉากพิเศษมากมาย เช่น ขบวนไมยราพและหุงสรรพยา หนุมานรบยุงตัวเท่าแม่ไก่ และหนุมานรบมัจฉานุ จัดสร้างฉากและใช้เทคนิคแสง เสียง อย่างตระการตาผู้สนใจจองบัตรได้ที่ไทยทิคเก็ต เมเจอร์ ทุกสาขา